Bkiet għax waqqgħaha għaċ-ċajt Gonzi mhux għax naqsilha l-ministeru. X'inhi helwa Dolor! Qabdet tolfoq meta Gonzi qalilha li se jeħodilha l-politika socjali u l-affarijiet tal-familja mill-ministeru tagħha . Ma nafx kif ma qabditx tolfoq meta ftit ilu żammet lill-uliedna 'l barra mill-programmi edukattivi ta' l-Unjoni Ewropeja għal sentejn sħaħ u waħħlet kollox f'Christopher Beżżina minflok f'binha u Parascandolo li kienu mpjegati u fdati tagħha. Aħna tal-Mazzun bqajna skantati kif ħallielha fil-qasam edukattiv meta f'dan ħlief frejjeġ m'għamlitx. Anzi, Gonzi missu neħħiħa meta r-reverendu Peter Serraċino Inglott (li żgur mhux xi Laburist) qal li l- Framework ġdid edukattiv se jeqred il-krejjattivita' tat-tfal u mhux jgħinhom–ċertifikat kbir ta' falliment għax-xogħol tal-Ministeru ta' l-Edukazzjoni minn bniedem li forsi ma' naqblux mal-politika tiegħu, iżda li għandu esperjenza kbira fid-Dinja akkademika u edukattiva. F'kważi erba' snin x'għamlet Dolores Cristina biex is-sistema edukattiva Maltija timxi 'l quddiem? Bniet l-iskejjel, imma bħas-soltu l-gvern tagħha dejjem jirrepeti l-istess żbalji bħalma meta bena l-isptar. Bena l-istruttura u ma ħasibx fin-nies u spiċċa b'ħafna nfermiera u tobba nieqsa u wara erba' snin baqa' ma solviex il-problemi tal-kjuwijiet u ta' l-operazzjonijiet. Kemm l-MUT kif ukoll l-għalliema fil-kwestjonarju ta' l-unjun jaqblu li l-metodi li jintużaw fl-iskejjel, is-sillabi u s-suġġetti baqgħu l-istess. Ħafna diskorsi, diskussjonijiet, paroli u konsulenti u ma' nbidel xejn wara kważi erba' snin; u dan biex ma ngħoddux is-snin ta' qabel li fihom Cristina kienet ministru ta' l-edukazzjoni wkoll. Iridu nżidu wkoll li lis-studenti kollha qed jispiċċaw f'kulleġġi enormi biex il-gvern jiffranka l-flus meta kulħadd jaf li skejjel żgħar jipprovdu edukazzjoni u formazzjoni aħjar, u aktar individwali li jitlob il- framework stess. Iżda dan qatt ma kien gvern ta' konsistenza u kontinwita'. L-Unjoni Ewropeja stess uriet li aħna wieħed mill-pajjiżi li għandna rata għolja ħafna ta' studenti li ma jkomplux l-iskola wara s-sekondarja. Biex tikkumbatti din l-istatistika li wkoll missha ġiegħlitha tolfoq, il-Ministru qed tipprova kemm tiflaħ iżżid in-numri ta' l-istudenti billi tiftaħ il-bibien ta' kulleġġi bħall-MCAST u l-ITS beraħ anke għal studenti li m'għamlux suċċess fis-sekondarja minħabba problemi ta' tagħlim li jista' jkollhom. Sfortunatament, ħafna minn dawn l-istudenti jibdew l-ewwel sena u wara ftit xhur jitilqu, iżda l-Ministru tibqa' tiftaħar b'kemm daħlu studenti anke meta n-numru tgħidx kemm ikun naqas; u dan it-tagħrif ħareġ f'diversi domandi parlamentari. Aħna nafu eżatt xi ssarraf Dolor. Nafu li tagħti l-impressjoni li hi xi persuna liberali, ġusta u subgħajja dritt, iżda mliet il-ministri tagħħa mhux b'nies tal-qalba, iżda b'ħafna minnhom li jiġu minnha; u dan jagħmilha agħar minn ministri oħrajn li jaħsbuha darbtejn idaħħlu l-qraba tagħhom jaħdmu magħhom għax jibżgħu mill-midja. Ara Dolor ma tibżax u lanqas tammetti meta tiżbalja, tant li qatt m'ammettiet it-tort għall-froġa tal-programmi edukattivi u kif Gonzi neħħilha l-portafolji tal-politika soċjali u l-familja, qalet li dan mhux għax l-Prim Ministru m'uriex fiduċja fiha jew għax falliet, iżda għax ried jagħti aktar xogħol lill-Ministri oħra. Aħna tal-Mazzun naħsbu li falliet bħalma jaħseb Franco Debono meta kkritika lil Gonzi talli baqa' jżomm ministri li fallew f'oligarkija t'erba' min-nies magħżula li jilħqu mhux għax kapażi, imma għax lejali lejn Gonzi.
Dolor il-Bikkejja